टूल बॉक्स में छिपाकर जेल में लाया मोबाइल पकड़ा
जिलाकारागृह प्रशासन ने कारागृह में हो रहे निर्माण को लेकर सामान लेकर आई गाड़ी के टूल बॉक्स में छिपाकर ले जाया जा रहा मोबाइल बरामद कर कोतवाली में चालक के खिलाफ मामला दर्ज करवाया। पुलिस के अनुसार जिला कारागृह के कांस्टेबल संजय शर्मा ने रिपोर्ट दी कि जिला कारागृह में बैरक निर्माण का काम चल रहा है।
निर्माण कार्य को लेकर मजदूरी पर लगा राजूराम पुत्र जीतराम निवासी तोगास निर्माण सामग्री की गाड़ी लाने का काम करता है। सोमवार को वह गाड़ी लेकर आया, शक होने पर जांच की, तो गाड़ी के टूल बॉक्स में एक मोबाइल मिला। माना जा रहा है कि उक्त मोबाइल किसी कैदी के लिए लाया गया था, लेकिन सजगता के चलते पहले ही पकड़ में गया। पुलिस इस बात का पता लगाने में जुटी है कि उक्त मोबाइल किसे पहुंचाया जा रहा था और इस पूरे घटनाक्रम के पीछे किसका हाथ है। हालांकि इस घटना ने जेल की सुरक्षा व्यवस्था पर गंभीर सवाल खड़े कर दिए है। इतनी सुरक्षा के बाद भी जेल में मोबाइल पहुंच गया।
hin_Deva hin_Deva hin_Deva